טימור: "הימים לא קלים כי הנבחרת איכזבה"
מרכז הפועל ציין הערב (שני) את סיום עונת 2016/17 באירוע חגיגי בסינמה סיטי בגלילות. לינוי אשרם, המתעמלת האמנותית מהפועל ראשל"צ שזכתה בשתי מדליות ארד באליפות העולם, אחת מהן היסטורית בקרב רב, הוכתרה לספורטאית המצטיינת, כשאצל הגברים היה זה בר טימור שזכה באליפות עם הפועל ירושלים.
למאמן השנה נבחר מאמן הפועל ב"ש ברק בכר,שהוביל את קבוצתו לאליפות שנייה ברציפות, ולמאמנות השנה נבחרו המאמנות של אשרם לנה קופילנקו ואיילת זוסמן.
"זה תמיד כבוד גדול לזכות בתואר אבל תמיד אני אומר שזה כולל את הצוות שלי ואת כל המועדון כי אי אפשר לעשות הכל לבד. זו הרגשה טובה אבל מבחינתי זה שייך לכל המועדון", אמר בכר לערוץ הספורט באירוע. "ברור שהלחץ קצת ירד בעקבות הניצחון על אשלון, אם לא היינו מנצחים היינו נשארים עם שתי נקודות מתשע ועוד אחרי שני משחקי בית, זה לא נעים. הלך קשה, אבל לפעמים קשה זה הכי מתוק ואני מקווה שנצא לדרך יותר טובה מעכשיו".
לקראת המשחק מול לוגאנו השוויצרית ביום חמישי שיפתח את שלב הבתים של הליגה האירופית עבור האלופה אמר המאמן: "לוגאנו הובסה במשחק האחרון בעשרה שחקנים, לפני זה הם השיגו ניצחונות יפים בליגה. מדובר בקבוצה חזקה מאוד, כמובן שנבוא מוכנים, אנחנו משחקים בבית ורוצים לפתוח ברגל ימין".
"כיף ומרגש לזכות בתואר הזה", סיפר בר טימור שהתייחס גם להדחה עם הנבחרת מהיורובאסקט: "הכל בפרופורציה. ימים לא נעימים אבל זה חלק מההתמודדות של ספורטאי, לעבור גם ימים כאלה. אנחנו יודעים שאיכזבנו ולא עמדנו במשימה, כל אחד עובר את זה בצורה אחרת אבל ממשיכים הלאה".
על הקיץ שעבר עליו כשכמעט חתם במכבי ת"א אך בסוף נשאר בירושלים אמר: "עבר קיץ ארוך ומעניין. היה את כל העניין הזה אבל עברתי מאז את הנבחרת, וזה כבר מאחוריי. אני מבין את העניין בזה אבל אני המשכתי הלאה. עדיין לא התחלתי לגמרי להתאמן עם ירושלים,אני מת לחזור לאימונים שזה יתחיל מחר. השארנו את רוב הבסיס, התחזקנו גם בשחקנים זרים וגם בישראלים. אני מקווה שנמשיך להיות קבוצה אטרקטיבית, מנצחת, שכיף לראות אותה". אגב, בתואר תגלית העונה זכתה הקלעית טל אנגלר, כשבתואר מנהלת השנה זכתה מנכ"לית מאמנט ישראל, גלית אבשלום.